xml version="1.0" encoding="UTF-8"?


Επίσημη Εφημερίδα C 12/2019


| | | |
| --- | --- | --- |
| | | ISSN 1977-0901 |
| Επίσημη Εφημερίδα της Ευρωπαϊκής Ένωσης | | C 12 |
| European flag | | |
| Έκδοση στην ελληνική γλώσσα | Ανακοινώσεις και Πληροφορίες | 62ό έτος 11 Ιανουαρίου 2019 |

---

| | | |
| --- | --- | --- |
| Περιεχόμενα | | Σελίδα |
| | IV   Πληροφορίες | |
| | ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ | |
| | Ευρωπαϊκό Κοινοβούλιο | |
| 2019/C 12/01 | [Συνεδρίαση ολομέλειας της 60ής COSAC, 18 – 20 Νοεμβρίου 2018, Βιέννη, Συμβολή της 60ής COSAC](http://publications.europa.eu/resource/uriserv/OJ.C_.2019.012.01.0001.01.ELL.xhtml) | [1](#C_2019012EL.01000101.doc) |

---

| | |
| --- | --- |
| EL | |

---

IV Πληροφορίες

ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ

Ευρωπαϊκό Κοινοβούλιο

| | | | |
| --- | --- | --- | --- |
| 11.1.2019 | EL | Επίσημη Εφημερίδα της Ευρωπαϊκής Ένωσης | C 12/1 |

---

ΣΥΝΕΔΡΙΑΣΗ ΟΛΟΜΕΛΕΙΑΣ ΤΗΣ 60ΗΣ COSAC

18 – 20 Νοεμβρίου 2018, Βιέννη

Συμβολή της 60ής COSAC

(2019/C 12/01)

1.   ΑΣΦΑΛΕΙΑ ΚΑΙ ΚΑΤΑΠΟΛΕΜΗΣΗ ΤΗΣ ΠΑΡΑΝΟΜΗΣ ΜΕΤΑΝΑΣΤΕΥΣΗΣ

| | | |
| --- | --- | --- |
| | 1.1. | Η COSAC υπενθυμίζει την ανάγκη για μια ολοκληρωμένη και ενοποιημένη προσέγγιση της ΕΕ όσον αφορά τη μετανάστευση, η οποία θα διασφαλίζει τη συνοχή μεταξύ εσωτερικών και εξωτερικών πολιτικών, θα περιλαμβάνει όλες τις μεταναστευτικές οδούς και θα βασίζεται στις αρχές και τις αξίες επί των οποίων οικοδομήθηκε η ΕΕ. Επομένως, είναι απαραίτητο να δοθεί έμφαση σε μια νόμιμη, ασφαλή και μεθοδική μεταναστευτική πολιτική, στο πλαίσιο της οποία τα δικαιώματα ασύλου και η αρχή της μη επαναπροώθησης θα αντιμετωπίζονται με τον δέοντα σεβασμό. Για μια μακροπρόθεσμη και αποτελεσματική αντιμετώπιση των ανθρώπινων, κοινωνικών και πολιτικών προκλήσεων στους τομείς της παράτυπης μετανάστευσης και της αναγκαστικής εκτόπισης απαιτείται ενισχυμένη συνεργασία με τις χώρες καταγωγής και διέλευσης, καθώς και τις τρίτες χώρες που φιλοξενούν πρόσφυγες, δικαιούχους διεθνούς προστασίας ή αιτούντες άσυλο στο πλαίσιο μιας ευρύτερης εταιρικής σχέσης, προκειμένου να αντιμετωπιστούν τα βαθύτερα αίτια αυτών των φαινομένων και να εξαρθρωθούν τα δίκτυα εμπορίας και διακίνησης ανθρώπων. Η COSAC τονίζει επίσης την ανάγκη για ένα αναθεωρημένο κοινό ευρωπαϊκό σύστημα ασύλου, το οποίο θα περιλαμβάνει την ίδρυση ενός αυτόνομου οργανισμού της ΕΕ για το άσυλο, ο οποίος θα βασίζεται σε μια δίκαιη ισορροπία μεταξύ ευθύνης και αλληλεγγύης και θα ενθαρρύνει την εφαρμογή των παραγράφων 5 και 6 των συμπερασμάτων της συνόδου του Ευρωπαϊκού Συμβουλίου της 28ης Ιουνίου 2018. |

| | | |
| --- | --- | --- |
| | 1.2. | Η COSAC θεωρεί ότι πρέπει να καταβληθούν μεγαλύτερες προσπάθειες για την προστασία των εξωτερικών συνόρων της ΕΕ, με στόχο την αποτροπή της παράνομης εισόδου στην ΕΕ, την αντιμετώπιση της λαθραίας διακίνησης ανθρώπων και την πρόληψη της απώλειας ζωών στη θάλασσα. Η COSAC αναγνωρίζει τη σημασία της σύμβασης Σένγκεν και της μεταρρύθμισής της, καθώς και την πρόοδο της διαδικασίας διεύρυνσης του χώρου Σένγκεν, υπό την προϋπόθεση ότι πληρούνται όλα τα κριτήρια για την προστασία των εξωτερικών συνόρων της ΕΕ. Υπογραμμίζει επίσης την ανάγκη να ενισχυθεί σημαντικά η αποτελεσματική επιστροφή των παράτυπων μεταναστών σύμφωνα με τις θεμελιώδεις αρχές του διεθνούς και του ενωσιακού δικαίου. Σύμφωνα με τα συμπεράσματα της συνόδου του Ευρωπαϊκού Συμβουλίου του Οκτωβρίου, η COSAC θεωρεί ότι οι υφιστάμενες συμφωνίες επανεισδοχής πρέπει να εφαρμόζονται πλήρως, κατά τρόπο που να μη συνεπάγεται διακρίσεις μεταξύ των κρατών μελών της ΕΕ, και ότι πρέπει να συναφθούν νέες επίσημες συμφωνίες επανεισδοχής, και ταυτόχρονα να δημιουργηθεί και να εφαρμοστεί η αναγκαία μόχλευση με αξιοποίηση όλων των συναφών πολιτικών, μέσων και εργαλείων της ΕΕ. Απαιτούνται πρόσθετες προσπάθειες για την πλήρη εφαρμογή της Δήλωσης ΕΕ-Τουρκίας από όλα τα κράτη μέλη της ΕΕ. |

| | | |
| --- | --- | --- |
| | 1.3 | Η COSAC χαιρετίζει τις προτάσεις της Επιτροπής σχετικά με την οδηγία περί επιστροφής, τον Οργανισμό για το Άσυλο και τον Ευρωπαϊκό Οργανισμό Συνοριοφυλακής και Ακτοφυλακής [(1)](#ntr1-C_2019012EL.01000101-E0001), εξασφαλίζοντας την πλέον αποδοτική χρήση των πόρων και αναπτύσσοντας κοινά ελάχιστα πρότυπα για την επιτήρηση των εξωτερικών συνόρων, λαμβάνοντας δεόντως υπόψη την ευθύνη και τις αρμοδιότητες των κρατών μελών και διασφαλίζοντας την άσκηση αποτελεσματικού κοινοβουλευτικού ελέγχου. Ταυτόχρονα, η COSAC καλεί όλα τα ενδιαφερόμενα μέρη να διεξαγάγουν περαιτέρω συζητήσεις, με σκοπό την επίτευξη συμφωνίας όσον αφορά την αναθεώρηση του κανονισμού του Δουβλίνου, η οποία θα εξασφαλίσει μια πιο δίκαιη προσέγγιση με αποτελεσματικότερο καταμερισμό των βαρών. Η COSAC υπογραμμίζει την ανάγκη εξεύρεσης λύσης για την ταχεία μεταρρύθμιση του κοινού ευρωπαϊκού συστήματος ασύλου και καλεί το Συμβούλιο να συνεχίσει τις εργασίες του με σκοπό την ολοκλήρωση της διαδικασίας το συντομότερο δυνατόν. |

| | | |
| --- | --- | --- |
| | 1.4. | Η COSAC υπενθυμίζει ότι κατά την άτυπη σύνοδο των αρχηγών κρατών και κυβερνήσεων της ΕΕ που πραγματοποιήθηκε στο Σάλτσμπουργκ στις 19 και 20 Σεπτεμβρίου 2018 συζητήθηκαν σημαντικά θέματα εσωτερικής ασφάλειας, έγινε ο απολογισμός της προόδου που σημειώθηκε και επετεύχθη συμφωνία, η οποία προβλέπει, μεταξύ άλλων, την εντατικοποίηση των προσπαθειών για την καταπολέμηση όλων των μορφών εγκληματικότητας στον κυβερνοχώρο, χειραγώγησης και παραπληροφόρησης. Επί του ζητήματος αυτού, η COSAC ζητεί τη λήψη μέτρων για την καταπολέμηση των παράνομων και κακόβουλων ενεργειών που διαπράττονται στον κυβερνοχώρο ή των ενεργειών των οποίων η διάπραξη διευκολύνεται από τον αυτόν και την οικοδόμηση ισχυρού πλαισίου για την ασφάλεια και το σεβασμό των θεμελιωδών δικαιωμάτων στον κυβερνοχώρο, ιδίως όσον αφορά την προστασία της ιδιωτικής ζωής. Οι εργασίες σε συνάρτηση με όλες τις πρόσφατες προτάσεις της Επιτροπής θα πρέπει να έχουν ολοκληρωθεί πριν από το τέλος της κοινοβουλευτικής περιόδου. |

| | | |
| --- | --- | --- |
| | 1.5. | Η COSAC τονίζει τη σημασία των μέτρων που αποσκοπούν στην ενίσχυση της ικανότητας πρόληψης και αποτελεσματικής αντιμετώπισης της ριζοσπαστικοποίησης και της τρομοκρατίας. Υποστηρίζει τα πρόσφατα μέτρα για τη βελτίωση της διαλειτουργικότητας των συστημάτων πληροφοριών και των βάσεων δεδομένων, καθώς και τα μέτρα για την ενίσχυση της ικανότητας της Ένωσης να διαχειρίζεται κρίσεις και για τη συνοχή και αποτελεσματικότητα των ενωσιακών και εθνικών μηχανισμών αντιμετώπισης κρίσεων. |

2.   ΔΙΑΣΦΑΛΙΣΗ ΤΗΣ ΕΥΗΜΕΡΙΑΣ ΚΑΙ ΤΗΣ ΑΝΤΑΓΩΝΙΣΤΙΚΌΤΗΤΑΣ ΜΕΣΩ ΤΗΣ ΨΗΦΙΟΠΟΙΗΣΗΣ

| | | |
| --- | --- | --- |
| | 2.1. | Η COSAC τονίζει ότι, προκειμένου να διασφαλίζεται με βιώσιμο τρόπο η ευημερία και η ανταγωνιστικότητα της ΕΕ, το ρυθμιστικό πλαίσιο της Ένωσης θα πρέπει να συμβαδίζει με τις ραγδαίες τεχνολογικές εξελίξεις. Είναι σημαντικό να αποφεύγει η ΕΕ συστηματικά τις υπέρμετρες ρυθμιστικές παρεμβάσεις και να σημειώνει πρόοδο στους τομείς της καινοτομίας και της ψηφιοποίησης. |

| | | |
| --- | --- | --- |
| | 2.2. | Η COSAC καλεί τους συννομοθέτες να προωθήσουν ταχέως τις εργασίες σχετικά με τις προτάσεις για τη φορολόγηση της ψηφιακής οικονομίας και την τελευταία δέσμη μέτρων στον τομέα των δεδομένων, που δημοσιεύτηκαν από την Επιτροπή στα τέλη Απριλίου 2018, καθώς και να υποβάλουν τις υπόλοιπες νομοθετικές προτάσεις σχετικά με την ψηφιακή ενιαία αγορά, καθώς και την πρόταση για την προστασία της ιδιωτικής ζωής στις ηλεκτρονικές επικοινωνίες, η οποία αποτελεί το τελευταίο αναγκαίο μέσο για να ολοκληρωθεί η επικαιροποίηση του νομοθετικού πλαισίου της ΕΕ σχετικά με την προστασία των δεδομένων πριν από το τέλος της τρέχουσας κοινοβουλευτικής περιόδου. Η COSAC, σε συμφωνία με τη θέση του Ευρωπαϊκού Συμβουλίου, χαιρετίζει το συνεχιζόμενο έργο των ευρωπαϊκών θεσμικών οργάνων και των κρατών μελών όσον αφορά ένα συντονισμένο σχέδιο για την τεχνητή νοημοσύνη. |

| | | |
| --- | --- | --- |
| | 2.3. | Η COSAC επικροτεί το γεγονός ότι η Επιτροπή στην πρότασή της σχετικά με το πρόγραμμα «Ορίζων Ευρώπη» εξακολουθεί να βασίζεται στα δοκιμασμένα χρηματοδοτικά μέσα, ενώ δίδει και νέα ώθηση στο πρόγραμμα αυτό, είτε μέσω του Ευρωπαϊκού Συμβουλίου Καινοτομίας, είτε μέσω ενός μεγαλύτερου προσανατολισμού σε δραστηριότητες έρευνας και καινοτομίας. Η COSAC υποστηρίζει την ανάπτυξη βασικών ικανοτήτων στο πλαίσιο του προγράμματος Ψηφιακή Ευρώπη, όπως η υπολογιστική υψηλών επιδόσεων, η τεχνητή νοημοσύνη, η ασφάλεια στον κυβερνοχώρο και οι προηγμένες ψηφιακές δεξιότητες, καθώς και την εξασφάλιση της ευρείας χρήσης και προσβασιμότητάς τους σε ολόκληρη την οικονομία και την κοινωνία τόσο από τις επιχειρήσεις όσο και από τον δημόσιο τομέα. Επιπλέον, ο σεβασμός των θεμελιωδών δικαιωμάτων, και ιδίως των δικαιωμάτων στην ιδιωτική ζωή και στην προστασία των δεδομένων προσωπικού χαρακτήρα, πρέπει να διασφαλίζεται και να λαμβάνεται σοβαρά υπόψη κατά την ανάπτυξη των εν λόγω πρωτοβουλιών. |

| | | |
| --- | --- | --- |
| | 2.4. | Η COSAC εκφράζει φόβους ότι το ψηφιακό χάσμα που συνεχίζει να υπάρχει ανάμεσα στα δύο φύλα σε ολόκληρη την ΕΕ θέτει σε κίνδυνο την πρόοδο στον τομέα αυτό. Οι γυναίκες υποεκπροσωπούνται σε όλα τα επίπεδα στον ψηφιακό τομέα στην Ευρώπη. Παρόλο που ο τομέας αυτός αναπτύσσεται ραγδαία, δημιουργώντας εκατοντάδες χιλιάδες νέες θέσεις εργασίας κάθε χρόνο, το ποσοστό των γυναικών που απασχολούνται στον τομέα αυτό μειώνεται. Για την αντιμετώπιση αυτής της εξέλιξης, η COSAC στηρίζει τις πρωτοβουλίες της Επιτροπής που αποσκοπούν στην καταπολέμηση των στερεοτύπων, στην ανάπτυξη και στη βελτίωση των ψηφιακών ικανοτήτων, καθώς και στη διευκόλυνση της συμμετοχής των γυναικών στην ψηφιακή επιχειρηματικότητα και καινοτομία. |

3.   ΔΥΤΙΚΑ ΒΑΛΚΑΝΙΑ / ΝΟΤΙΟΑΝΑΤΟΛΙΚΗ ΕΥΡΩΠΗ ΚΑΙ ΓΕΙΤΟΝΙΑ ΤΗΣ ΕΕ

| | | |
| --- | --- | --- |
| | 3.1. | Από κοινού με την αυστριακή προεδρία του Συμβουλίου της ΕΕ, η COSAC επιβεβαιώνει τη στήριξη και την ενισχυμένη δέσμευσή της όσον αφορά την ανάπτυξη μιας συγκεκριμένης προοπτικής της ΕΕ που θα έχει μετρήσιμα αποτελέσματα για την πορεία των εταίρων της στα δυτικά βαλκάνια και τη νοτιοανατολική Ευρώπη και θα βασίζεται στις επιμέρους επιδόσεις τους και σε κοινές αξίες και αρχές, όπως η δημοκρατία, το κράτος δικαίου, η χρηστή διακυβέρνηση, η ελευθερία έκφρασης και η ανεξαρτησία των μέσων ενημέρωσης, ο σεβασμός των ανθρωπίνων δικαιωμάτων, η συμφιλίωση και οι σχέσεις καλής γειτονίας, καθώς και η καταπολέμηση της διαφθοράς και του οργανωμένου εγκλήματος. |

| | | |
| --- | --- | --- |
| | 3.2. | Η COSAC επιδοκιμάζει τις κοινές δηλώσεις, όπως η κοινή δήλωση για την περιφερειακή συνεργασία και τις σχέσεις καλής γειτονίας, η κοινή δήλωση για τους αγνοούμενους και η κοινή δήλωση για τα εγκλήματα πολέμου, οι οποίες υπογράφηκαν κατά τη σύνοδο κορυφής των Δυτικών Βαλκανίων στο Λονδίνο στις 10 Ιουλίου 2018 στο πλαίσιο της διαδικασίας του Βερολίνου, καθώς και το θεματολόγιο προτεραιοτήτων της Σόφιας, το οποίο εγκρίθηκε κατά τη σύνοδο κορυφής ΕΕ-Δυτικών Βαλκανίων, στη Σόφια, στις 17 Μαΐου 2018. Η COSAC στηρίζει την αυστριακή προεδρία του Συμβουλίου της ΕΕ στις προσπάθειές της για την προώθηση του θεματολογίου αυτού. |

| | | |
| --- | --- | --- |
| | 3.3. | Η COSAC τονίζει την ανάγκη να διατεθούν στο επόμενο πολυετές δημοσιονομικό πλαίσιο τα κατάλληλα κονδύλια για τις υποψήφιες προς ένταξη στην ΕΕ χώρες. |

| | | |
| --- | --- | --- |
| | 3.4. | Παρόλο που η COSAC αναγνωρίζει την πρόοδο που έχει σημειωθεί στα κράτη των δυτικών Βαλκανίων και της νοτιοανατολικής Ευρώπης, επαναλαμβάνει ότι πρέπει να καταβληθούν μεγαλύτερες προσπάθειες για την επίσπευση των εθνικών διαδικασιών μεταρρύθμισης και την επίτευξη βιώσιμων και μη αναστρέψιμων αποτελεσμάτων, ιδίως όσον αφορά την ενίσχυση των δημοκρατικών θεσμών και τη μεταρρύθμιση της δημόσιας διοίκησης. Η COSAC υπογραμμίζει ότι απαιτούνται συνεχείς προσπάθειες για την επίλυση των διμερών διαφορών που εκκρεμούν, συμπεριλαμβανομένων των συνοριακών διαφορών, προκειμένου να ενισχυθεί με αυτόν τον τρόπο η σταθερότητα και η ευημερία στην περιοχή. Η COSAC χαιρετίζει τις θετικές εξελίξεις στην περιοχή, ιδίως την ιστορική συμφωνία μεταξύ της πρώην Γιουγκοσλαβικής Δημοκρατίας της Μακεδονίας και της Ελλάδας όσον αφορά τη μακροχρόνια διένεξη για το «ονοματολογικό». |

| | | |
| --- | --- | --- |
| | 3.5. | Η COSAC καλεί τους εταίρους της ΕΕ από τα δυτικά βαλκάνια και τη νοτιοανατολική Ευρώπη να ενισχύσουν την άμυνά τους απέναντι στις αποσταθεροποιητικές έξωθεν παρεμβάσεις και την παραπληροφόρηση και να διασφαλίσουν τις στρατηγικές επιλογές τους ευθυγραμμίζοντάς τες πλήρως με την Κοινή Εξωτερική Πολιτική και Πολιτική Ασφάλειας της ΕΕ. |

| | | |
| --- | --- | --- |
| | 3.6. | Προκειμένου να εξάρει τη σημασία όλων των γειτονικών χωρών, η COSAC αναγνωρίζει τη σπουδαιότητα της Ανατολικής Εταιρικής Σχέσης και δίνει έμφαση στο γεγονός ότι η επιτυχία της Ανατολικής Εταιρικής Σχέσης θα μπορούσε να επιτευχθεί μόνο με τις κοινές προσπάθειες όλων των θεσμικών οργάνων της ΕΕ, των κρατών μελών της ΕΕ και των ίδιων των κρατών εταίρων της Ανατολικής Ευρώπης. Η COSAC επισημαίνει εκ νέου ότι είναι αναγκαίο να συνεχιστεί η επιβολή κυρώσεων κατά της Ρωσίας, έως ότου η χώρα αυτή εφαρμόσει πλήρως τις συμφωνίες του Μινσκ. |

| | | |
| --- | --- | --- |
| | 3.7. | Η PESCO, ως αναπόσπαστο κομμάτι της Κοινής Πολιτικής Ασφάλειας και Άμυνας, επιδιώκει να συμβάλει στη σταθερότητα και την ασφάλεια στο ευρύτερο γεωγραφικό περιβάλλον της Ευρωπαϊκής Ένωσης. Η COSAC εκτιμά ότι η συνεργασία αυτή αποτελεί ένα μέσο για την ενίσχυση της ευρωπαϊκής άμυνας. |

4.   BREXIT – ΥΦΙΣΤΑΜΕΝΗ ΚΑΤΑΣΤΑΣΗ

| | | |
| --- | --- | --- |
| | 4.1. | Η COSAC διαπιστώνει ότι οι ηγέτες των 27 κρατών μελών της ΕΕ εξέφρασαν για άλλη μια φορά στη σύνοδο του Ευρωπαϊκού Συμβουλίου της 17ης Οκτωβρίου 2018 την απόλυτη εμπιστοσύνη τους προς τον κ. Michel Barnier, επικεφαλής διαπραγματευτή της Ένωσης, και την αποφασιστικότητά τους να διατηρήσουν την ενότητα της ΕΕ. Η COSAC τονίζει ότι πρέπει να διατηρηθούν η ακεραιότητα της εσωτερικής αγοράς και η αρμοδιότητα του Δικαστηρίου της Ευρωπαϊκής Ένωσης όσον αφορά την τήρηση των αρχών που διέπουν την εσωτερική αγορά. |

| | | |
| --- | --- | --- |
| | 4.2. | Η COSAC τονίζει ότι η Συμφωνία της Μεγάλης Παρασκευής πρέπει να διασφαλίζεται χωρίς προϋποθέσεις σε κάθε διαπραγματευτική διαδικασία, ώστε να παρέχεται στους πολίτες μια βιώσιμη λύση. Η COSAC τονίζει την ανάγκη εκδήλωσης αλληλεγγύης προς την Ιρλανδία. |

| | | |
| --- | --- | --- |
| | 4.3. | Η COSAC χαιρετίζει το σχέδιο συμφωνίας αποχώρησης και καλεί τον επικεφαλής διαπραγματευτή της Ένωσης να συνεχίσει τις προσπάθειές του για την επίτευξη συμφωνίας όσον αφορά την πολιτική δήλωση για τη μελλοντική σχέση μεταξύ της Ευρωπαϊκής Ένωσης και του Ηνωμένου Βασιλείου. |

| | | |
| --- | --- | --- |
| | 4.4 | Η COSAC τονίζει τη σημασία της συνεργασίας με το Ηνωμένο Βασίλειο σε διακοινοβουλευτικό επίπεδο μετά το Brexit και θα εξετάσει τους πιθανούς τρόπους συνέχισης της συνεργασίας της με αυτό, μόλις συναφθεί η συμφωνία αποχώρησης και γνωστοποιηθεί το πλαίσιο για τις μελλοντικές σχέσεις της ΕΕ με το Ηνωμένο Βασίλειο. |

5.   ΠΟΛΙΤΙΚΗ ΓΙΑ ΤΟ ΚΛΙΜΑ ΚΑΙ ΕΝΕΡΓΕΙΑΚΗ ΕΝΩΣΗ

| | | |
| --- | --- | --- |
| | 5.1. | Η COSAC επιβεβαιώνει εκ νέου τη βούληση της Ευρωπαϊκής Ένωσης και των κρατών μελών της να εφαρμόσουν ταχέως και πλήρως τη συμφωνία του Παρισιού και να συνεχίσουν τις προσπάθειες για την καταπολέμηση της κλιματικής αλλαγής, λαμβάνοντας μέτρα, όπως είναι, μεταξύ άλλων, η έγκριση νομοθετικών προτάσεων που εκκρεμούν σε επίπεδο ΕΕ. Η συμφωνία του Παρισιού εξακολουθεί να αποτελεί τον ακρογωνιαίο λίθο των διεθνών προσπαθειών για την αποτελεσματική αντιμετώπιση της κλιματικής αλλαγής σε παγκόσμιο επίπεδο. Με βάση την πρόσφατη έκθεση της διακυβερνητικής επιτροπής για την κλιματική αλλαγή (IPCC), η COSAC υπογραμμίζει την ανάγκη να περιοριστεί η αύξηση της μέσης θερμοκρασίας του πλανήτη το πολύ στους 2 °C πάνω από τα προβιομηχανικά επίπεδα και να συνεχιστούν οι προσπάθειες για τον περιορισμό της στους 1,5 °C. |

| | | |
| --- | --- | --- |
| | 5.2. | Η COSAC χαιρετίζει το έργο της Ενεργειακής Ένωσης και όλες τις προσπάθειες που αποσκοπούν σε μια πιο ασφαλή και βιώσιμη ενεργειακή πολιτική. Η COSAC υποστηρίζει μια ολοκληρωμένη προσέγγιση που θα τοποθετεί την Ευρωπαϊκή Ένωση στην πρώτη γραμμή του αγώνα κατά της κλιματικής αλλαγής και των δράσεων για την αύξηση της παραγωγής ενέργειας από ανανεώσιμες πηγές. Ενόψει της διάσκεψης για το κλίμα COP24 που θα πραγματοποιηθεί στην Πολωνία από τις 3 έως τις 14 Δεκεμβρίου 2018, η COSAC ευελπιστεί ότι θα εγκριθούν φιλόδοξοι και ολοκληρωμένοι κανόνες εφαρμογής της συμφωνίας του Παρισιού. |

| | | |
| --- | --- | --- |
| | 5.3. | Η COSAC θεωρεί ότι το σχέδιο της Ενεργειακής Ένωσης μπορεί να συμβάλει ουσιαστικά στην επίτευξη των στόχων της συμφωνίας του Παρισιού. Συγκεκριμένα, η COSAC υπογραμμίζει ότι η προώθηση της χρήσης ενέργειας από ανανεώσιμες πηγές συμβάλλει στην επίτευξη των στόχων που ορίζονται στη συμφωνία του Παρισιού. Ταυτόχρονα, η χρήση ενέργειας από ανανεώσιμες πηγές μειώνει την εξάρτηση της Ευρωπαϊκής Ένωσης από τις εισαγωγές ενέργειας. |

| | | |
| --- | --- | --- |
| | 5.4. | Η COSAC υποστηρίζει τα μέτρα που οδηγούν στην ταχεία και ολοκληρωμένη έγκριση της δέσμης μέτρων για την καθαρή ενέργεια και ιδίως όλα τα μέτρα που λαμβάνονται για τη δημιουργία εσωτερικής αγοράς ηλεκτρικής ενέργειας και για τη βελτίωση της ετοιμότητας της Ευρωπαϊκής Ένωσης για την αντιμετώπιση κινδύνων. Επιπλέον, η COSAC χαιρετίζει τη θέσπιση ενός συστήματος διακυβέρνησης της Ενεργειακής Ένωσης που θα εντάσσει τον σχεδιασμό για το κλίμα και την ενέργεια σε ένα ενιαίο πλαίσιο, καθώς αυτό θα δημιουργήσει έναν μηχανισμό συνεργασίας για τον έλεγχο της υλοποίησης των στόχων της πολιτικής της ΕΕ για το κλίμα και την ενέργεια έως το 2030. |

| | | |
| --- | --- | --- |
| | 5.5. | Η COSAC επισημαίνει ότι ορισμένα κράτη μέλη βασίζονται σε έναν μόνο προμηθευτή ενέργειας, γεγονός που αποτελεί πρόκληση για την Ευρωπαϊκή Ένωση, τον μεγαλύτερο εισαγωγέα ενέργειας στον κόσμο. Η COSAC υποστηρίζει όλες τις προσπάθειες για τη μεγιστοποίηση της χρήσης των εγχώριων πηγών ενέργειας στην Ευρωπαϊκή Ένωση, γεγονός που συνάδει πλήρως με τους κλιματικούς στόχους, και την εξασφάλιση του ενεργειακού εφοδιασμού και προωθεί τη διαφοροποίηση των πηγών ενέργειας. Η COSAC επισημαίνει ότι τα μέτρα που λαμβάνονται για την προστασία του περιβάλλοντος και την αύξηση της παραγωγής ενέργειας από ανανεώσιμες πηγές συμβάλλουν επίσης στην ανταγωνιστικότητα της Ευρωπαϊκής Ένωσης. Στο πλαίσιο αυτό, η COSAC υπογραμμίζει τη σημασία της έρευνας και της ανάπτυξης. Επιπλέον, η COSAC υποστηρίζει την προώθηση νέων ενεργειακών τεχνολογιών και καινοτόμων λύσεων. |

| | | |
| --- | --- | --- |
| | 5.6. | Το κόστος της ενέργειας πρέπει να παραμείνει ανεκτό τόσο για τους πολίτες όσο και για τις επιχειρήσεις. Ενώ η COSAC υποστηρίζει τα σχέδια για την προστασία του κλίματος και του περιβάλλοντος, υπογραμμίζει παράλληλα ότι πρέπει να διασφαλιστεί ένα βιώσιμο μέλλον για τη βιομηχανία και τις επιχειρήσεις, καθώς και συνθήκες θεμιτού ανταγωνισμού. Πρέπει να λαμβάνονται υπόψη και παράγοντες, όπως η εξασφάλιση οικονομικά προσιτής ενέργειας και η ανταγωνιστικότητα της ευρωπαϊκής βιομηχανίας. Πρέπει επίσης να λαμβάνονται υπόψη οι ιδιαίτερες ανάγκες των ενεργοβόρων επιχειρήσεων. |

| | | |
| --- | --- | --- |
| | 5.7. | Η COSAC επαναλαμβάνει ότι η καταπολέμηση της κλιματικής αλλαγής πρέπει να αποτελέσει βασικό στόχο της περιβαλλοντικής πολιτικής της Ευρωπαϊκής Ένωσης. Ταυτόχρονα όμως, δεν πρέπει να αγνοηθούν και οι υπόλοιπες αιτίες της ρύπανσης του περιβάλλοντος. Στο πλαίσιο αυτό, η COSAC σημειώνει ότι τα πλαστικά και πρωτίστως τα μικροπλαστικά συμβάλλουν σημαντικά στην αύξηση της ρύπανσης, ιδίως των εσωτερικών υδάτων και των ωκεανών. Η COSAC αποδίδει μεγάλη σημασία στην ενίσχυση των μέτρων για την καταπολέμηση της ρύπανσης από πλαστικά και στην διακοπή της χρήσης μικροπλαστικών σε διάφορες κατηγορίες προϊόντων. Η COSAC επιδοκιμάζει τα μέτρα που αποσκοπούν στη μείωση των πλαστικών αποβλήτων, ιδίως των πλαστικών μίας χρήσης. |

| | | |
| --- | --- | --- |
| | 5.8. | Η COSAC χαιρετίζει τις δραστηριότητες στο πλαίσιο του προγράμματος LIFE της Ευρωπαϊκής Ένωσης, το οποίο στηρίζει τα μέτρα για το κλίμα και τα έργα προστασίας του φυσικού περιβάλλοντος σε όλη την ΕΕ. Η COSAC υπογραμμίζει τη σημασία των εν λόγω έργων. |

6.   ΕΝΙΣΧΥΣΗ ΤΗΣ ΔΙΑΦΑΝΕΙΑΣ ΣΤΗΝ ΕΕ ΚΑΙ ΜΕΓΑΛΥΤΕΡΗ ΕΓΓΥΤΗΤΑ ΠΡΟΣ ΤΟΥΣ ΠΟΛΙΤΕΣ ΤΗΣ ΕΝΟΨΕΙ ΤΩΝ ΕΠΙΚΕΙΜΕΝΩΝ ΕΚΛΟΓΩΝ ΓΙΑ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

| | | |
| --- | --- | --- |
| | 6.1. | Η COSAC υπογραμμίζει τη σπουδαιότητα του ρόλου που διαδραματίζει η αρχή της επικουρικότητας, προκειμένου να έρθει η Ευρωπαϊκή Ένωση πιο κοντά στους πολίτες της. Οι διαδικασίες λήψης αποφάσεων πρέπει να είναι όσο το δυνατόν πιο διαφανείς και πιο κοντά στους πολίτες. |

| | | |
| --- | --- | --- |
| | 6.2. | Η COSAC χαιρετίζει την έκθεση της ειδικής ομάδας για την επικουρικότητα, την αναλογικότητα και την προσέγγιση «κάνουμε λιγότερα με πιο αποδοτικό τρόπο» και την πρόσφατη ανακοίνωση της Ευρωπαϊκής Επιτροπής με τίτλο: «Οι αρχές της επικουρικότητας και της αναλογικότητας: ενίσχυση του ρόλου τους στη διαδικασία χάραξης των πολιτικών της ΕΕ», καθώς και τις συστάσεις που περιλαμβάνονται στην ανακοίνωση αυτή προκειμένου να καταστεί η επικουρικότητα πιο ενεργή και ορατή. |

| | | |
| --- | --- | --- |
| | 6.3. | Η COSAC τονίζει ότι η δέουσα συμμετοχή των εθνικών κοινοβουλίων στη χάραξη πολιτικής και στις νομοθετικές διαδικασίες σε ευρωπαϊκό επίπεδο είναι μείζονος σημασίας για την εξασφάλιση υψηλού βαθμού διαφάνειας, αποτελεσματικότητας και αποδοχής από το ευρύ κοινό. Η COSAC ενθαρρύνει τα θεσμικά όργανα της ΕΕ και τα εθνικά και περιφερειακά κοινοβούλια, τις περιφερειακές και τοπικές αρχές και την κοινωνία των πολιτών να συνεργαστούν για να βελτιώσουν την ανταλλαγή ιδεών μεταξύ κοινοβουλίων, αρμοδίων αρχών και πολιτών σε ολόκληρη την Ευρωπαϊκή Ένωση. |

| | | |
| --- | --- | --- |
| | 6.4. | Η COSAC χαιρετίζει τις προτάσεις της Ευρωπαϊκής Επιτροπής που αφορούν την ενίσχυση της επικοινωνίας με τις περιφερειακές και τοπικές αρχές και την ανάγκη να ληφθούν υπόψη τα ιδιαίτερα χαρακτηριστικά τους στις γενικές διαβουλεύσεις. Η COSAC καλεί τις περιφερειακές και τοπικές αρχές να εντείνουν τις επαφές τους με την Ευρωπαϊκή Επιτροπή. |

| | | |
| --- | --- | --- |
| | 6.5. | Η COSAC θεωρεί ότι η έκθεση της ειδικής ομάδας για την επικουρικότητα, την αναλογικότητα και την προσέγγιση «κάνουμε λιγότερα με πιο αποδοτικό τρόπο» και η ανακοίνωση της Ευρωπαϊκής Επιτροπής με τίτλο: «Οι αρχές της επικουρικότητας και της αναλογικότητας: ενίσχυση του ρόλου τους στη διαδικασία χάραξης των πολιτικών της ΕΕ» αποτελούν μια καλή βάση για περαιτέρω συζητήσεις. Έχοντας υπόψη τη θέση που εξέφρασε η COSAC στα συμπεράσματα της συνεδρίασης ολομέλειας της 58ης COSAC σχετικά με τη διαδικασία για τη σύσταση της ειδικής ομάδας, η COSAC τονίζει ότι είναι σημαντικό να κληθούν τα εθνικά κοινοβούλια και το Ευρωπαϊκό Κοινοβούλιο να συμμετάσχουν ενεργά στις συζητήσεις αυτές. Οι συζητήσεις αυτές θα πρέπει να αφορούν, μεταξύ άλλων, την παράταση της προθεσμίας των οκτώ εβδομάδων για την υποβολή αιτιολογημένων γνωμών στο πλαίσιο του μηχανισμού ελέγχου της επικουρικότητας, με την εξαίρεση του χρόνου αναστολής εργασιών από τον υπολογισμό του διαστήματος των 8 εβδομάδων, και με την εξέταση της δυνατότητας καθιέρωσης προθεσμίας δώδεκα εβδομάδων. Αντικείμενο συζήτησης πρέπει επίσης να αποτελέσει το ζήτημα της παροχής στα εθνικά κοινοβούλια της πρόσθετης δυνατότητας να εκφράζουν τις απόψεις τους σχετικά με την αναλογικότητα και τη νομική βάση της προτεινόμενης νομοθετικής ρύθμισης, υποβάλλοντας αιτιολογημένες γνώμες και λαμβάνοντας υπόψη ότι ορισμένες τροποποιήσεις μπορούν να επιτευχθούν χωρίς αλλαγές στις Συνθήκες. Η COSAC επαναλαμβάνει ότι αναγνωρίζει την αξία της λεγόμενης διαδικασίας «πράσινης κάρτας» ως εργαλείου για την προώθηση του πολιτικού διαλόγου μεταξύ της Ευρωπαϊκής Επιτροπής και των εθνικών κοινοβουλίων. |

| | | |
| --- | --- | --- |
| | 6.6. | Η COSAC χαιρετίζει τις προσπάθειες των θεσμικών οργάνων της ΕΕ για μεγαλύτερη διαφάνεια. Στο πλαίσιο αυτό, η COSAC επισημαίνει τις υπολειπόμενες προσπάθειες του Συμβουλίου όσον αφορά την αναθεώρηση των προτύπων του για τη διαφάνεια των νομοθετικών του διαδικασιών και χαιρετίζει το αίτημα για μεγαλύτερη διαφάνεια εκ μέρους του Ευρωπαίου Διαμεσολαβητή και των εθνικών κοινοβουλίων. Η COSAC θα παρακολουθεί στενά τις συζητήσεις του Συμβουλίου, καλεί δε το Συμβούλιο να υποβάλει έκθεση σχετικά με την πρόοδο που σημειώνεται στα ζητήματα αυτά σε εύθετο χρόνο και επαναλαμβάνει τα συμπεράσματα που εκφράζονται στην παράγραφο 2.8 της συμβολής της 58ης ολομέλειας της COSAC (Εσθονία) και στην παράγραφο 2.6./2.7. της συμβολής της 59ης ολομέλειας της COSAC (Βουλγαρία). Όσον αφορά την πρόταση της Ευρωπαϊκής Επιτροπής για ένα υποχρεωτικό μητρώο διαφάνειας, η COSAC καλεί όλα τα ενδιαφερόμενα μέρη να επιληφθούν του ζητήματος αυτού με εποικοδομητικό τρόπο. |

| | | |
| --- | --- | --- |
| | 6.7. | Η COSAC τονίζει ότι η εκπροσώπηση των πολιτών της Ευρωπαϊκής Ένωσης στο Ευρωπαϊκό Κοινοβούλιο βασίζεται σε ελεύθερες και δίκαιες εκλογές. Τα πολιτικά κόμματα σε ευρωπαϊκό επίπεδο λειτουργούν ως άμεσος σύνδεσμος μεταξύ των πολιτών και του πολιτικού συστήματος, συμβάλλοντας στη διαφάνεια και την καλύτερη κατανόηση των διαδικασιών λήψης αποφάσεων της Ευρωπαϊκής Ένωσης. |

| | | |
| --- | --- | --- |
| | 6.8. | Ενόψει των επικείμενων εκλογών για την ανάδειξη των μελών του Ευρωπαϊκού Κοινοβουλίου που θα πραγματοποιηθούν από τις 23 έως τις 26 Μαΐου 2019, η COSAC εκτιμά τις προσπάθειες που καταβάλλουν τα θεσμικά όργανα της ΕΕ προκειμένου να ενισχύσουν την ανθεκτικότητα της δημοκρατίας στην Ευρώπη. Η εξασφάλιση της διαφάνειας της πολιτικής διαφήμισης στο διαδίκτυο, η καταπολέμηση των εκστρατειών παραπληροφόρησης, η βελτίωση των κανόνων σχετικά με τη χρηματοδότηση των ευρωπαϊκών πολιτικών κομμάτων και η ενίσχυση της ασφάλειας στον κυβερνοχώρο αποτελούν σημαντικά μέτρα για την αποτελεσματική αντιμετώπιση απειλών νέου τύπου κατά των ελεύθερων και δίκαιων εκλογών. |

| | | |
| --- | --- | --- |
| | 6.9. | Η COSAC καλεί όλους τους ευρωπαίους πολίτες να συμμετάσχουν ενεργά στις επικείμενες ευρωπαϊκές εκλογές. Επιπλέον, η COSAC υπενθυμίζει ότι κάθε πολίτης της Ευρωπαϊκής Ένωσης, μεταξύ άλλων, μέσω της Ευρωπαϊκής Πρωτοβουλίας Πολιτών, έχει το δικαίωμα να συμμετέχει άμεσα στη δημοκρατική ζωή της Ένωσης. |

---

[(1)](#ntc1-C_2019012EL.01000101-E0001)  COM(2018) 634 final, COM(2018) 633 final και COM(2018) 631 final.

---